RESOLUCIÓN do 15 de xuño de 2006, da Secretaría Xeral de Comunicación, pola que se lle dá publicidade á modificación dos estatutos do Consorcio Audiovisual de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 04/07/2006

No Diario Oficial de Galicia nº 49, do 10 de marzo de 2006, publicouse o Decreto 38/2006, do 2 de marzo, polo que se modifica o Decreto 294/2002, do 17 de outubro, polo que se constitúe e regula a composición e as funcións do Consorcio Audiovisual de Galicia; no artigo 2º daquel decreto facúltase o secretario xeral de Comunicación para a súa execución, desenvolvemento e aplicación e abrangue a publicación no Diario Oficial de Galicia das modificacións dos estatutos do Consorcio Audiovisual de Galicia.
Adoptado acordo polo Consello de Administración do Consorcio Audiovisual de Galicia aprobouse a modificación dos seus estatutos.
Por iso, con base no artigo 2 do Decreto 38/2006, do 2 de marzo,
RESOLVO:
Darlles publicidade aos estatutos do Consorcio Audiovisual de Galicia que se insiren no anexo.
Santiago de Compostela, 15 de xuño de 2006.
Fernando Salgado García
Secretario xeral de Comunicación
ANEXO
Estatutos do Consorcio Audiovisual de Galicia
Capítulo I
Disposicións xerais
Artigo 1º.-O consorcio: constitución.
1. Constitúese o Consorcio Audiovisual de Galicia integrado pola Xunta de Galicia, representada pola Secretaría Xeral de Comunicación, a Consellería de Economía e Facenda, a través do Instituto Galego de Promoción Económica (Igape), a Consellería de Cultura e Deporte, a Consellería de Innovación e Industria, a Consellería de Educación e Ordenación Universitaria e a Secretaría Xeral de Política Lingüística; pola Compañía de Radio-Televisión de Galicia (CRTVG) e polas deputacións provinciais da Coruña, Lugo, Ourense e Pontevedra.
2. Este consorcio estará aberto, logo de acordo por maioría dos seus membros, á integración de novas entidades públicas ou privadas sen ánimo de lucro que estean interesadas nos obxectivos e as finalidades de interese público que sexan concorrentes cos de aquel.
Artigo 2º.-Obxectivos e finalidades.
1. O obxectivo do Consorcio Audiovisual de Galicia constitúeo a potenciación institucional das accións tendentes ao desenvolvemento do sector audiovisual de Galicia.
2. Son finalidades específicas do consorcio, sen prexuízo das competencias que teñan atribuídas en materia audiovisual cada unha das partes integrantes do consorcio:
a) Desenvolver e fomentar a produción e a industria cinematográfica e audiovisual galega.
b) Promover e potenciar a actividade profesional e a creación de emprego no sector audiovisual.
c) Impulsar a produción propia e a coprodución, así como a súa distribución por calquera dos sistemas e canles da difusión audiovisual, favorecendo o desenvolvemento do sector audiovisual galego.
d) Promover a investigación, a formación e o desenvolvemento tecnolóxico no sector audiovisual.
e) Promover a utilización do idioma galego mediante o seu uso nos medios audiovisuais, especialmente apoiando a súa utilización en salas de exhibición e promovendo a asistencia a elas.
f) Divulgar as obras audiovisuais galegas no propio territorio, no Estado español, en Portugal, na Unión Europea e en todos os territorios onde existan comunidades galegas.
g) Promover un mellor coñecemento da historia, a arte, a literatura, a música e, en xeral, a realidade social e cultural galega a través das producións cinematográficas e audiovisuais.
Artigo 3º.-Formas de colaboración.
Para cumprir as finalidades que lle sexan asignadas, o Consorcio Audiovisual de Galicia, de conformidade co establecido no artigo 9.6º da Lei 6/1999, do 1 de setembro, do audiovisual de Galicia, pode establecer convenios e acordos de colaboración e cooperación con outros organismos e entidades co fin de desenvolver as actividades que lle son propias.
Artigo 4º.-Personalidade e capacidade xurídica.
1. O consorcio terá a condición de entidade de dereito público, de carácter interadministrativo, con personalidade xurídica propia e plena capacidade de obrar para o cumprimento dos seus fins, e disporá dun patrimonio propio.
2. O consorcio, que ten carácter voluntario e se constitúe por tempo indefinido, rexerase por estes estatutos, polo seu regulamento de réxime interno e polas disposicións legais de carácter xeral que lle sexan de aplicación.
Artigo 5º.-Domicilio.
1. O domicilio do consorcio fíxase na rúa do Hórreo nº 61, en Santiago de Compostela.
2. Os órganos de goberno do consorcio poderán modificar a sede do consorcio dentro da mesma localidade, sen que tal modificación exixa a dos presentes estatutos.
Capítulo II
Órganos de goberno e funcionamento
Artigo 6º.-Órganos de goberno e administración.
O Consorcio Audiovisual de Galicia terá os órganos de goberno e administración seguintes:
a) O Consello de Dirección.
b) O presidente.
c) O director-xerente.
Sección primeira
Do Consello de Dirección
Artigo 7º.-Composición.
1. O Consello de Dirección, órgano superior de decisión e administración do Consorcio Audiovisual de Galicia, estará integrado por un número de membros non inferior a dezaseis; a súa determinación corresponderalle en cada momento ao Consello de Dirección por acordo adoptado por maioría absoluta.
En todo caso, formarán parte del:
a) O presidente, que será o secretario xeral de Comunicación da Xunta de Galicia.
b) Un vicepresidente primeiro: o director xeral de Comunicación Audiovisual.
c) Un vicepresidente segundo: o director xeral da CRTVG.
d) Un vicepresidente terceiro: o director xeral de Creación e Difusión Cultural.
e) Seis vogais en representación da Administración da Comunidade Autónoma de Galicia, que se designarán da forma seguinte: un pola Secretaría Xeral de Comunicación, un pola Consellería de Economía e Facenda, un pola Consellería de Cultura e Deporte, un pola Consellería de Innovación e Industria, un pola Consellería de Educación e Ordenación Universitaria e un pola Secretaría Xeral de Política Lingüística.
f) Un vogal en representación da Compañía de Radio-Televisión de Galicia (CRTVG).
g) Catro vogais en representación das deputacións galegas, que designarán un por cada deputación.
h) O secretario, que será o subdirector xeral de Telecomunicacións e Audiovisual da Dirección Xeral de Comunicación Audiovisual.
i) No caso de que se integren outras entidades ou institucións, terán dereito a designar vogais no consello en representación delas, nos termos establecidos no artigo 1.2º e no 7.5º.
2. Poderase designar un suplente que compareza, en caso de ausencia do seu titular, en representación das entidades integrantes do consorcio.
3. A duración do mandato dos membros do Consello de Dirección será de catro anos, renovables.
4. Os membros do Consello de Dirección poderán ser separados libremente polas entidades que os designaron e cesarán, en todo caso, ao extinguirse a condición pola que foron nomeados.
5. No suposto de integración de novas entidades no consorcio, o acordo de admisión establecerá os termos da súa participación no Consello de Dirección e nos outros órganos de goberno.
Artigo 8º.-Funcións.
1. Correspóndelle ao Consello de Dirección:
a) Fixar a orientación xeral das actividades do consorcio, dentro dos obxectivos estatutarios e verificar a aprobación dun plan xeral e de plans anuais de actividade.
b) Aprobar o orzamento anual, o inventario balance, a liquidación do orzamento, a memoria das actividades realizadas e a xestión do exercicio anterior.
c) Nomear e separar o director-xerente, por proposta do presidente.
d) Aprobar, por proposta do presidente, o cadro de persoal e establecer as condicións xerais en materia de contratación de persoal do consorcio, modificacións e réxime xeral das súas retribucións.
e) Fixar, de ser o caso, os prezos e as tarifas dos servizos que poida prestar o consorcio.
f) Acordar as operacións de crédito e de aval e os contratos de tesouraría. Para as operacións de endebedamento e de aval a medio e longo prazo será necesaria a autorización previa das entidades consorciadas.
g) Acordar a adquisición, alleamento ou gravame dos bens inmobles que integren o seu patrimonio.
h) Aprobar as variacións orzamentarias que superen a cifra que o propio consello estableza durante o exercicio.
i) Aprobar o regulamento e as normas de réxime interior do consorcio.
j) En xeral, adoptar as medidas e as disposicións adecuadas para o mellor funcionamento e organización do Consorcio Audiovisual de Galicia.
k) Coñecer todas aquelas cuestións que, aínda non sendo da súa competencia, o presidente lle someta á súa consideración.
2. O Consello de Dirección poderá delegar as súas funcións no presidente, a excepción das previstas nos puntos a), b) e c) do punto anterior, e aquelas que requiran para a súa aprobación maioría cualificada, de acordo co artigo 11º dos presentes estatutos.
3. As funcións do Consorcio Audiovisual de Galicia enténdense sempre sen prexuízo das que lle correspondan á Xunta de Galicia, segundo estrutura orgánica.
Artigo 9º.-Presidencia.
1. Correspóndelle ao presidente do consello:
a) Exercer a representación institucional, xudicial e administrativa do consorcio e, en consecuencia, comparecer en xuízo e en toda clase de procedementos, exercendo ao respecto as accións xudiciais e administrativas en defensa do consorcio, e conferindo para tal efecto os poderes oportunos.
b) Convocar e presidir as sesións do consello e establecer a súa orde do día.
c) Nomear asesores para proxectos de interese no campo da cinematografía e audiovisual, dos que se informará ao Consello de Dirección.
d) Outorgar toda clase de actos, contratos ou negocios xurídicos, cos pactos, cláusulas ou condicións que coide oportuno.
e) Subscribir convenios de colaboración con entidades públicas ou privadas dos que se informará ao Consello de Dirección, e que someterá á aprobación deste último cando supoñan un compromiso de gasto superior a sesenta mil euros (60.000 euros) ou aqueles a través dos que se asuman compromisos plurianuais.
f) A ordenación dos pagamentos, de acordo coas atribucións que lle sexan asignadas polo Consello de Dirección.
g) Abrir, seguir e pechar a nome do consorcio nas caixas de aforros, postais e outros establecementos bancarios ou similares, contas correntes e de crédito, dispoñendo contra elas e podendo, en consecuencia, ingresar e retirar fondos.
h) A administración do patrimonio e dos bens do consorcio, segundo as atribucións que lle sexan asignadas polo Consello de Dirección.
i) A formulación de iniciativas e propostas ao Consello de Dirección.
j) Velar polo cumprimento e desenvolvemento dos acordos do consello.
k) Propoñerlle ao Consello de Dirección a estrutura organizativa do consorcio, e as súas modificacións.
l) As que lle delegue expresamente o consello.
2. O presidente poderá encomendar as funcións sinaladas nos puntos a), d), f) e g), ao director-xerente, coas limitacións que, se é o caso, se consideren oportunas, e as do punto e) ao vicepresidente 1º.
3. No caso de ausencia do presidente, exercerá as súas funcións un dos tres vicepresidentes pola orde de prelación.
Artigo 10º.-Sesións e convocatoria.
1. O Consello de Dirección reunirase en sesión ordinaria, como mínimo, dúas veces ao ano, e en sesión extraordinaria sempre que o convoque o presidente por iniciativa propia ou por petición dunha terceira parte dos seus membros.
2. A convocatoria das reunións farase mediante un escrito dirixido a cada membro, cun mínimo de corenta e oito horas de antelación, que conterá a orde do día, fóra da cal non se poderán adoptar acordos válidos salvo que se encontren presentes na reunión todos os membros do consello e así o acorden por unanimidade.
3. Nos casos de urxencia, a convocatoria farase polo menos con vinte e catro horas de anticipación.
Artigo 11º.-Adopción de acordos.
1. Para adoptar acordos será preceptiva, como mínimo, a presenza da metade máis un dos membros. Os acordos tomaranse por maioría dos asistentes. No caso de empate, decidirá o voto de calidade do presidente.
2. Para modificar os presentes estatutos será necesario o voto favorable de, polo menos, as dúas terceiras partes dos membros do consello.
3. Os acordos de disolución ou de liquidación do consorcio, así como os de aceptación de novos membros, por proposta do presidente, precisarán da maioría cualificada do punto anterior.
4. A actuación do Consorcio Audiovisual de Galicia queda, para os efectos de procedemento e recursos, sometida ao réxime da Administración da Comunidade Autónoma de Galicia. Unicamente os acordos do Consello de Dirección esgotan a vía administrativa.
Sección segunda
Do director-xerente
Artigo 12º.-O director-xerente.
1. Ao director-xerente do Consorcio Audiovisual de Galicia correspóndenlle as funcións de xestión e administración do consorcio, e en particular, as seguintes:
a) Executar e facer cumprir os acordos e as decisións do Consello de Dirección e do presidente.
b) Informar ou elevar ao presidente, periodicamente, informe detallado sobre a evolución e/ou incidencias na xestión do consorcio en temas como persoal, necesidades materiais, proxectos en funcionamento ou estado do orzamento, entre outros.
c) A dirección e a inspección das dependencias do Consorcio Audiovisual de Galicia, exercendo a dirección superior de todo o persoal, de acordo coas directrices dos órganos de goberno.
d) A conservación e o mantemento das instalacións e equipamentos do Consorcio Audiovisual de Galicia.
e) A elaboración do proxecto de orzamentos do consorcio, así como a xestión económica derivada da súa execución e a memoria de actividades realizadas.
f) A elaboración do plan anual de actividades do consorcio.
g) A elaboración da memoria anual relativa ao desenvolvemento das actividades do consorcio.
h) Asistirá, con voz pero sen voto, ás reunións do Consello de Dirección, cando así se lle requira ou sexa convocado.
i) Todas aquelas que lle sexan encomendadas ou delegadas polo presidente.
2. O cargo de director-xerente exércese con dedicación exclusiva.
Capítulo III
Estrutura
Artigo 13º.-Organización.
O Consorcio Audiovisual de Galicia organizará as súas actividades mediante a constitución de diferentes departamentos e servizos, nos termos que para o efecto determinen os órganos de goberno, de acordo coas necesidades da institución.
Artigo 14º.-A Oficina de Promoción do Audiovisual de Galicia (film commission).
1. A Oficina de Promoción do Audiovisual de Galicia (film commission) será unha unidade administrativa do Consorcio Audiovisual de Galicia, que terá a finalidade de desenvolver as funcións relativas a fomentar e facilitar a rodaxe de obras audiovisuais na Comunidade Autónoma de Galicia e a promoción do sector audiovisual galego fóra da Comunidade Autónoma galega.
2. A súa organización e funcionamento determinaranse no correspondente regulamento de réxime interno.
Capítulo IV
Persoal
Artigo 15º.-Persoal.
1. O persoal do Consorcio Audiovisual de Galicia poderá estar integrado por:
a) Persoal propio do consorcio, de carácter laboral.
b) Persoal que, de acordo coa normativa vixente, poidan adscribir as entidades públicas consorciadas, calquera que sexa o réxime da súa relación laboral.
2. Para cumprir as súas funcións, o Consorcio Audiovisual de Galicia poderá dispoñer de persoal contratado para a súa formación científica e técnica
na modalidade de bolsas ou traballos en prácticas e de persoal administrativo e de apoio.
Capítulo V
Réxime patrimonial e económico-financeiro
Artigo 16º.-Patrimonio.
Constitúen o patrimonio do consorcio os bens e os dereitos que acheguen as entidades consorciadas, e os bens, de carácter patrimonial, e dereitos que adquira ou reciba por calquera título. O patrimonio quedará reflectido no inventario e nos estados financeiros correspondentes, que revisará e aprobará anualmente o Consello de Dirección.
Artigo 17º.-Recursos económicos.
1. Para realizar os seus obxectivos, o Consorcio Audiovisual de Galicia disporá dos seguintes recursos:
a) Achegas realizadas polas entidades consorciadas: a Secretaría Xeral de Comunicación, a Consellería de Economía e Facenda e os seus organismos dependentes, a Consellería de Cultura e Deporte, a Consellería de Innovación e Industria, a Consellería de Educación e Ordenación Universitaria, a Secretaría Xeral de Política Lingüística, a Compañía de Radio-Televisión de Galicia e as deputacións galegas, contribuirán anualmente ao financiamento do Consorcio Audiovisual para afrontar os gastos correntes, investimentos e o desenvolvemento e promoción da actividade do consorcio.
b) Subvencións para proxectos específicos.
c) Outras subvencións, axudas e donativos.
d) Os rendementos ou os produtos do seu patrimonio.
e) Os rendementos dos contratos de servizos que poida prestar.
f) Calquera outro que legalmente lle poida corresponder.
2. O Consello de Dirección establecerá e aprobará un orzamento anual de ingresos e gastos antes do 31 de decembro de cada ano co fin de aplicalo ao exercicio económico seguinte.
3. Os remanentes de tesourería que dean as liquidacións do orzamento incorporaranse automaticamente ao orzamento do exercicio seguinte, para os efectos de cumprir os fins para os que foron destinados.
Artigo 18º.-Contabilidade e control financeiro.
1. O réxime económico-financeiro do consorcio é o que establece a lexislación do réxime financeiro e orzamentario de Galicia, coas particularidades previstas nestes estatutos.
2. O control económico do consorcio realizarase de acordo co que establece a lexislación do réxime
financeiro e orzamentario de Galicia. Non obstante, o Consello de Dirección establecerá o sistema de control interno de todos os actos e documentos dos que se poidan derivar dereitos e obrigas de contido económico, de acordo coas disposicións que sobre a materia dite a Comunidade Autónoma de Galicia.
Artigo 19º.-Réxime de contratación e patrimonial.
O réxime de contratación e patrimonial do consorcio rexerase polo que dispón a normativa en materia de contratos das administracións públicas e demais normativa que sexa de aplicación.
Capítulo VI
Separación, disolución e variacións orgánicas
Artigo 20º.-Separación.
A separación do consorcio dalgún dos seus membros poderá facerse cun aviso previo dun ano, sempre que non se prexudiquen os intereses públicos xerais que representa o consorcio, que a entidade que se separe estea ao día dos seus compromisos anteriores e que garanta a liquidación das obrigas aprobadas ata o momento da separación.
Artigo 21º.-Disolución.
1. O consorcio disolverase por acordo dos membros que o integran, de acordo co que dispón o artigo 11.3º destes estatutos, ou por imposibilidade legal ou material de cumprir os seus obxectivos.
2. O acordo de disolución determinará a forma de proceder na liquidación dos bens do consorcio e a reversión das obras ou as instalacións existentes.
Artigo 22º.-Variacións orgánicas.
A aprobación de variacións na estrutura orgánica das entidades consorciadas será lexitimación suficiente e permitirá realizar as actuacións que requira o cumprimento das funcións do consorcio co fin de evitar a paralización ou bloqueo do seu funcionamento.